| Feldjėgeriaivok. *Feldjägertruppe* |
| --- |
| Feldjėgerio beretės ženkliukas su devizu „*Suum cuique*" |
| Veikimo laikas | 1955 - dabar |
| Valstybė |  Vokietija |
| Pavaldus | Jungtinė paramos tarnyba (*Streitkräftebasis*) |
| Rūšis | karo policija |
| Spalvos | oranžinė |

Feldjėgerių patrulinė mašina *Mercedes-Benz Vito*
Feldjėgerių *Nissan Patrol*
**Feldjėgeriai** (vok. *Feldjäger* ) – karo policininkai Vokietijos kariuomenėje. Dabartiniame bundesvere feldjėgeriai yra karo policija nuo 1955 m. Vermachte feldjėgeriai sudarė feldjėgerių korpusą (vok. *Feldjägerkorps*) 1943–1945 m.

Bundesvero feldjėgeriai
-----------------------

### Istorija

Pirmasis dabartinių feldjėgerių dalinys ėmė veikti 1955 m. spalio 6 d. kai buvo pasirašytas įsakas sukurti bundesverą. Naujas įstatymas reikalavo įkurti karinės policijos mokomąją kuopą buvusioje Liuftwafės ligoninėje Andernache. Pradžioje buvo ketinta bundesvero karo policijos dalinius pavadinti *Militärpolizei* ('karo policija'). Tačiau ėmė prieštarauti kai kurios Vokietijos žemės, kurios turėjo įstatymų vykdymo misiją. Jos norėjo, kad žodis *Polizei* priklausytų tik jiems, todėl 1956 m. karo policijos pavadinimas buvo pakeistas į *Feldjäger*.

### Organizacija

Feldjėgerių bataliono vado vėliavėlė
Feldjėgerių kuopos vado vėliavėlė
Dabartinis Vokietijos feldjėgerių korpusas aptarnauja visas Vokietijos ginkluotųjų pajėgų (Bundesvero) šakas – Vokietijos armiją, Vokietijos laivyną, Liuftvafę (Oro pajėgos), Centrinę medicininę tarnybą (vok. *Zentraler Sanitätsdienst*) ir Jungtinę paramos tarnybą (vok. *Streitkräftebasis*). Feldjėgeriams vadovauja Jungtinės paramos vadovybė (būstinė Kelne), vadovaujanti visai Jungtinei paramos tarnybai.

Feldjėgerių yra 8 batalionai – kiekvienai karinei apygardai paskirta po 2 feldjėgerių batalionus.

### Misijos

30 feldjėgerių karo policijos stočių paskirstytos visoje Vokietijoje. Pagrindinė feldjėgerių paskirtis yra būti centru, į kurį kreipiasi visi kariškiai, kai jiems reikia pagalbos. Vokietijoje veikia nacionalinis avarinis telefono numeris (01803-90 9999), todėl bundesvero kareiviai bet kuriuo momentu gali susisiekti su artimiausia jiems feldjėgerių stotimi.

Kitos keturios feldjėgerių misijos:

* palaikyti karinę drausmę ir tvarką,
* vykdyti karinio eismo kontrolę,
* vykdyti saugumo operacijas,
* atlikti tyrimus.

#### Karinė drausmė

Palaikydami karinę drausmę feldjėgeriai:

* reguliariai patruliuoja vietas, kur būna bundesvero personalas, didelius karinius renginius,
* tikrina įeinančius į karines bazes,
* padeda surinkti ir grąžinti į dalinius atsilikusius kareivius,
* padeda surinkti ir gabenti karo belaisvius.

#### Karinio eismo kontrolė

Nukreipdami ir kontroliuodami karinį eismą feldjėgeriai glaudžiai dirba su civiline policija, kad padidintų eismo saugumą ir apsaugotų kareivius. Feldjėgerių eismo misijos apima:

* maršrutų žvalgybą,
* konvojų maršrutų žymėjimą,
* pranešimų ruošimą apie eismo įvykius, susijusius su bundersveru,
* karinio eismo nukreipimą ir valdymą,
* karinio transporto su pernelyg dideliais ar pavojingais kroviniais lydėjimą,
* padėjimą planuoti ir prižiūrėti karinį eismą,
* saugumo patikrinimus transporte, gabenančiame pavojingas medžiagas.

#### Saugumo operacijos

Feldjėgerių saugumo operacijų paskirtis yra:

* užkirsti kelią nusikaltimams prieš Vokietijos ginkluotąsias pajėgas,
* neleisti nelegaliai trukdyti oficialius bundesvero renginius.

Taip pat feldjėgeriai gali gauti užduotis saugoti sąjungininkų kareivius, teikti asmens apsaugą bundesvero oficialiems asmenims, kuriems gresia pavojus. Jie taip pat saugo didelių dalinių vadavietes, lydi svarbius asmenis, saugo konferencijas ir parodas, saugo karinį turtą, padeda vadams fizinio saugumo srityje, vykdo riaušių suvaldymo misijas.

#### Tyrimai ir apklausos

Feldjėgerių vykdomi tyrimai apima pranešimų apie rimtus įvykius sudarymą, oficialaus intereso duomenų analizę, pagalbą tiriant karo nusikaltimus ir dezertyrų paiešką. Feldjėgeriai turi ir tarnybinių šunų komandas. Koblence esančioje bundesvero karinių tarnybinių šunų mokykloje šunys pirmiausiai apmokomi kaip patruliniai šunys, tačiau mokomi ir aptikimo šunų darbo. Šunų komandos panaudojamos ieškoti sprogmenų ir narkotikų.

### Dislokacija užsienyje

Užsienyje dislokuoti feldjėgerių daliniai palaiko kitas pajėgas kaip karinė policija. Jie dažnai naudojami daugianacionalinėse karo policijos pajėgose ir ne tik prižiūri ten veikiančių bundesvero kareivių elgesį, bet ir bendradarbiauja su vietine valdžia, policija ir kitomis organizacijomis, taip pat kitų valstybių karinėmis policijomis, veikiančiomis JTO pavedimu. Viena dažniausių jų veiklų užsienyje būna namų pastatų kratos ieškant nelegalių ginklų ir sprogmenų. Viena užduočių rūšis, atliekama tik užsienio misijose, yra aerouostų saugumo užtikrinimas ir darbas pasienio praleidimo postuose.

### Apmokymas

Feldjėgeriai mokomi atlikti jiems pavedamas užduotis įvairiuose kursuose, kurie vyksta feldjėgerių mokykloje Hanoveryje arba specializuotuose kursuose, kur jie apmokomi kartu su civiliais policininkais. Vieną kursą turi įsisavinti visi feldjėgeriai – tai anglų kalbos kursai. Išlaikę anglų kalbos įgūdžių testą feldjėgeriai geba susikalbėti su kitų valstybių karo policininkais.

### Uniforma

Feldjėgerio uniforma (2005 m.)
Feldjėgeris (2003 m.)
Feldjėgeriai, nors ir yra bendrosios bundesvero pajėgos, dėvi armijos uniformas, nes jie pradžioje buvo suformuoti kaip armijos kariuomenės rūšis. Jie dėvi raudonas beretes su Prūsijos gvardijos žvaigžde (tai feldjėgerių emblema). Jų apykaklės antsiuvai ir antpečių kantai yra oranžiniai.

Patruliuodami feldjėgeriai vilki kamufliažinę uniformą su „*Schwarzzeug*" ('juodieji reikmenys') – juodu karo policininko raiščiu (su užrašais baltomis raidėmis MP ir *Feldjäger*), juodu diržu su juodu pistoleto dėklu, juodu antrankių futliaru ir pan. Iškilmingomis progomis (paradai, ceremonijos, motociklų eskortai lydint aukštus pareigūnus) jie dėvi uniformas su *Weißzeug* ('baltieji reikmenys'). *Weißzeug* yra senesnis už *Schwarzzeug*, jį sudaro baltas diržas, baltos pirštinės ir baltas pistoleto dėklas kairėje pusėje.

### Jurisdikcija

Vokietijoje feldjėgeriai turi jurisdikciją tik kariams, civiliams bundesvero darbuotojams bei visiems civiliams, įeinantiems į karinių dalinių ir įstaigų teritoriją. Taip pat gali dirbti ir su kitais civiliais, jei tai liečia bundesvero reikalus.

Senesnių laikų feldjėgeriai
---------------------------

1943–1945 m. m vermachte feldjėgeriai sudarė feldjėgerių korpusą (vok. *Feldjägerkorps*).

Kitas panašus darinys, vykdęs karo policijos funkcijas Vokietijoje buvo feldžandarmerija.

Nuorodos
--------


|  |  |
| --- | --- |
|  | **Vikiteka: Feldjėgeriai (Vokietija)** – vaizdinė ir garsinė medžiaga  |

* Kameradschaft der Feldjäger e. V.
* Official Feldjäger page on the Joint Support Service (SKB) website (in German)
* Feldjäger (unofficial)



|  |  |
| --- | --- |
|  | Šis straipsnis yra tapęs savaitės straipsniu. |